На основу чл. 21, 22. и 79. Закона о референдуму и народној иницијативи („Службени гласник РС”, број 111/21),

Републичка изборна комисија, на седници одржаној 29. новембра 2021. године, донела је

**У П У Т С Т В О**

ЗА ПРЕДЛАГАЊЕ И ИМЕНОВАЊЕ ЧЛАНОВА И ЗАМЕНИКА ЧЛАНОВА ГЛАСАЧКИХ ОДБОРА

**I. УВОДНА ОДРЕДБА**

**Предмет упутства**

**Члан 1.**

Овим упутством ближе се уређује начин на који се предлажу и именују чланови и заменици чланова гласачких одбора за спровођење републичког референдума.

**II. ПРЕДЛАГАЊЕ И ИМЕНОВАЊЕ**

**Предлагач**

**Члан 2.**

(1) Председници, заменици председника, чланови и заменици чланова гласачких одбора (у даљем тексту: чланови гласачких одбора) именују се на предлог посланичких група у Народној скупштини.

(2) Чланови гласачких одбора у иностранству именују се на предлог министарства надлежног за спољне послове, по могућности из реда гласача који имају боравиште у иностранству, а председник гласачког одбора именује се, по правилу, из реда запослених у дипломатско-конзуларном представништву Републике Србије, који има високо образовање у области правних наука са најмање 240 ЕСП бодова.

(3) Чланови гласачких одбора у заводима за извршење кривичних санкција именују се на предлог министарства надлежног за правосуђе, тако да међу њима не буде ниједно лице које ради у министарству надлежном за правосуђе или које гласа у заводу.

(4) Подносилац захтева на основу којег је донета одлука о расписивању референдума (у даљем тексту: овлашћени предлагач) може одредити члана и заменика члана у сваком гласачком одбору.

**Правила о предлагању чланова гласачких одбора**

**Члан 3.**

(1) За чланове гласачких одбора могу да се именују само лица која имају изборно право.

(2) Предлог за именовање чланова гласачких одбора треба да садржи: име и презиме, име једног родитеља, јединствени матични број грађана (у даљем тексту: ЈМБГ), место и адресу пребивалишта, број телефона и означење предлагача, за свако предложено лице.

(3) Приликом утврђивања предлога за именовање чланова гласачких одбора предлагач треба да дâ предност лицу које је Републичка изборна комисија (у даљем тексту: Комисија) обучила за рад у бирачком одбору и које има искуство у спровођењу избора. Такође, треба да води рачуна о уравнотеженој заступљености полова и потреби укључивања особа са инвалидитетом у спровођење изборног поступка.

(4) У предлогу за именовање чланова гласачких одбора мора да буде наведено да су сва предложена лица обавештена о обавези да општинској/градској управи доставе податке о текућим рачунима на које ће се вршити исплата накнаде за рад у гласачким одборима, у складу са посебном одлуком Комисије.

**Састав гласачког одбора**

**Члан 4.**

(1) Гласачки одбор чине председник, заменик председника, четири члана и четири заменика члана.

(2) Гласачки одбор у иностранству и заводу за извршење кривичних санкција чине председник, заменик председника, два члана и два заменика члана.

(3) Решења о именовању председника, чланова гласачких одбора и њихових заменика, Комисија доноси најкасније седам дана пре дана гласања.

**Мерила за именовање чланова гласачких одбора**

**Члан 5.**

(1) Приликом именовања чланова гласачких одбора води се рачуна о томе да се обезбеди сразмерна заступљеност представника власти и опозиције у гласачким одборима, односно посланичких група у Народној скупштини, а која одговара њиховој заступљености у Народној скупштини.

(2) Сразмерна заступљеност из става 1. овог члана обезбеђује се у односу на укупан број места чланова свих гласачких одбора на територији Републике Србије.

(3) Предлози за именовање чланова гласачких одбора сачињавају се у складу са распоредом места именовање чланова гласачких одбора по општинама/градовима, који утврђује Комисија и благовремено доставља посланичким групама.

(4) Предлози за именовање чланова гласачких одбора сачињавају се за сваку општину/град посебно.

(5) За град Београд, предлози за именовање чланова гласачких одбора сачињавају се посебно за сваку градску општину.

**Достављање предлога за именовање чланова гласачких одбора**

**Члан 6.**

(1) Предлоге за именовање чланова гласачких одбора посланичке групе достављају изборној комисији јединице локалне самоуправе (у даљем тексту: поткомисија) најкасније десет дана пре дана гласања.

(2) Предлоге за именовање чланова гласачких одбора подноси председник посланичке групе или лице које он за то овласти.

(3) Председник посланичке групе дужан је да Комисији најкасније 15 дана пре дана гласања достави списак лица која су овлашћена да за одређену општину/град поднесу предлог за именовање чланова гласачких одбора, у табели коју сачињава Комисија.

(4) За свако лице које је овлашћено да поднесе предлог за именовање чланова гласачких одбора наводи се: име и презиме, ЈМБГ, место и адреса пребивалишта, број телефона и назив општине/града за коју се издаје овлашћење.

(5) Овлашћење за предлагање чланова гласачких одбора не може се пренети на треће лице.

(6) Предлоге за именовање чланова гласачких одбора у иностранству, односно у заводима за извршење кривичних санкција, министарство надлежно за спољне послове, односно министарство надлежно за правосуђе доставља Комисији најкасније десет дана пре дана гласања.

**Чланови гласачких одбора на предлог овлашћеног предлагача**

**Члан 7.**

(1) Предлоге за именовање чланова гласачких одбора овлашћени предлагач доставља поткомисији најкасније десет дана пре дана гласања.

(2) Предлоге за именовање чланова гласачких одбора подноси заступник овлашћеног предлагача или лице које он за то овласти.

(3) Овлашћени предлагач дужан је да Комисији најкасније 15 дана пре дана гласања достави списак лица која су овлашћена да за одређену општину/град поднесу предлог за именовање чланова гласачких одбора, у табели коју сачињава Комисија.

(4) За свако лице које је овлашћено да поднесе предлог за именовање чланова гласачких одбора наводи се: име и презиме, ЈМБГ, адреса пребивалишта, број телефона и назив општине/града за коју се издаје овлашћење.

(5) Овлашћење за предлагање чланова гласачких одбора не може се пренети на треће лице.

(6) Предлоге за именовање чланова гласачких одбора у иностранству и у заводима за извршење кривичних санкција, овлашћени предлагач доставља Комисији најкасније десет дана пре дана гласања.

**Обједињени предлог чланова гласачких одбора**

**Члан 8.**

(1) Поткомисија обједињује све примљене предлоге за именовање чланова гласачких одбора и обједињени предлог доставља Комисији наредног дана од истека рока за достављање предлога из члана 6. став 1. и члана 7. став 1. овог упутства, искључиво у табели коју јој достави Комисија.

(2) На сваком предлогу за именовање чланова гласачких одбора се приликом пријема евидентира датум и време пријема.

(3) Уколико предлагач достави поткомисији предлог за именовање чланова гласачких одбора пре него што је поткомисија примила од Комисије списак лица овлашћених за подношење предлога, поткомисија је дужна да прими такав предлог, с тим да ће по њему моћи да поступи тек пошто прими списак овлашћених лица и утврди да се лице које је предлог доставило налази на том списку.

(4) Приликом достављања обједињених предлога за именовање чланова гласачких одбора, поткомисија је дужна да у пропратном акту наведе када је примило сваки појединачни предлог од стране предлагача, укључујући и оне предлоге које је примило по истеку рока из члана 6. став 1. и члана 7. став 1. овог упутства.

(5) Ако посланичка група благовремено не достави поткомисији предлог за именовање неког лица у гласачки одбор, Комисија у гласачки одбор именује лице које предложи начелник општинске, односно градске управе.

(6) Ако овлашћени предлагач не поднесе предлог члана неког гласачког одбора, гласачки одбор ради и пуноважно одлучује без представника овлашћеног предлагача.

**Провера изборног права за чланове гласачких одбора**

**Члан 9.**

(1) Проверу да ли лица предложена у гласачке одборе имају изборно право врше поткомисије, преко општинских/градских управа.

(2) За лица предложена у гласачке одборе у иностранству и у заводима за извршење кривичних санкција, проверу изборног права врши Комисија.

(3) Ако неко предложено лице нема изборно право, поткомисија, односно Комисија обавештава о томе лице које је поднело предлог, које има право предлагања другог лица, све до истека рока за подношење предлога за именовање чланова гласачких одбора.

**Замена лица у гласачким одборима**

**Члан 10.**

(1) Замену лица именованих у гласачке одборе врши Комисија на захтев предлагача најкасније три дана пре дана гласања.

(2) Предлог за замену лица у гласачком одбору Комисији се доставља искључиво преко поткомисије, осим у случају гласачких одбора у иностранству и у заводима за извршење кривичних санкција, када се предлог доставља непосредно Комисији.

(3) Након предаје гласачког материјала поткомисијама, члан односно заменик члана Комисије (у даљем тексту: координатор Комисије) овлашћен је да, на захтев предлагача, замени лице у гласачком одбору, ако је он спречен или одсутан.

(4) Изузетно, координатор Комисије може заменити члана гласачког одбора који не може да буде у гласачком одбору због ограничења утврђених законом којим је уређен избор народних посланика, најкасније до отварања гласачког места.

**Законска ограничења**

**Члан 11.**

(1) Исто лице не може истовремено да буде члан два гласачка одбора.

(2) Приликом именовања и замене чланова гласачких одбора, Комисија ће по службеној дужности водити рачуна о ограничењима утврђених законом којим је уређен избор народних посланика.

(3) Ако постоји однос из којег проистиче забрана приликом именовања или замене чланова гласачких одбора, лице које не може да буде у саставу гласачког одбора одређује се применом следећих мерила:

1) ако однос из којег проистиче забрана постоји између председника и другог члана или заменика члана гласачког одбора, у састав гласачког одбора биће именовано лице које је предложено за председника гласачког одбора;

2) ако однос из којег проистиче забрана постоји између лица у гласачком одбору, у састав гласачког одбора биће именован представник оног предлагача чији је предлог за именовање раније поднет;

3) ако однос из којег проистиче забрана постоји између члана гласачког одбора којег је предложила посланичка група и члана којег је предложио овлашћени предлагач, у саставу гласачког одбора не може да буде члан којег је предложио овлашћени предлагач;

4) ако однос из којег проистиче забрана постоји између члана којег је предложила посланичка група и заменика члана којег је предложио овлашћени предлагач, у саставу гласачког одбора не може да буде заменик члана којег је предложио овлашћени предлагач;

5) ако однос из којег проистиче забрана постоји између заменика члана којег је предложила посланичка група и заменика члана којег је предложио овлашћени предлагач, у саставу гласачког одбора не може да буде заменик члана којег је предложио овлашћени предлагач;

6) ако однос из којег проистиче забрана постоји између заменика члана којег је предложила посланичка група и члана којег је предложио овлашћени предлагач, у саставу гласачког одбора не може да буде члан којег је предложио овлашћени предлагач;

7) ако однос из којег проистиче забрана постоји између члана и заменика члана којег је предложио овлашћени предлагач, у саставу гласачког одбора не може да буде заменик члана;

(4) Као тренутак предлагања чланова гласачког одбора узима се тренутак када је поткомисија примила предлог посланичке групе односно овлашћеног предлагача, за гласачко место на којем се појавио однос из којег проистиче забрана.

(5) Координатор Комисије је овлашћен да разреши лице у гласачком одбору које, применом критеријума из овог члана, не може да буде у гласачком одбору, ако предлагач није благовремено предложио његову замену и ако су истекли рокови из члана 10. овог упутства.

**III. ЗАВРШНА ОДРЕДБА**

**Члан 12.**

Ово упутство ступа на снагу наредног дана од дана објављивања у „Службеном гласнику Републике Србије“.

02 Број 014-96/21

У Београду, 29. новембра 2021. године

**РЕПУБЛИЧКА ИЗБОРНА КОМИСИЈА**

ПРЕДСЕДНИК

Владимир Димитријевић